2 Peter

1

1 Simon Petrux, pa mawh siliex mai kawncau pa ting Yesux Khrit, tawx ka kix, pa hoik pon krax yum rhawm pa awm paox tix, pa mhawm pa ngawh, tau mai ex, ka daux pa rahsee Siyiex ex mai Yesux Khrit Cao Taoh heue. 2 Kieh bwanson mai pa nhim baox thien thie ka pex, ka daux pa tawng ka Siyiex mai Yesux heue. 3 Sibrawm Nawh Cao hoik tawx ka ex ku ceu khawmuik pa dex dawd mai pa im ju mai pa chix nab yam mai pa yuh pa khaw ka Siyiex, ka daux pa tawng ka Kaw pa hoik kok ex, ka min plakngai mai pa mhawm cie tix heue. 4 Mawh kheu ceu an tom tawx lox sijax mukheu pa kied ting mai pa ngawh khankix heue. Kheu lox sijax mukheu an khankix, pex tak sang mawh pa neuex mai pa pon ceu pa dex dawd ka tokaux Siyiex, kheu hoik luan khaing pa seeing ceu pa koe ka daux haktiex in kheu alo nex nham heue. 5 Mawh heue, mawh kheu jao in nied ti coca sonsang baox thien thie pa mhawm mhiem ka krax yum rhawm pex mai pa chix tawng ka pa mhawm an, 6 mai ka pingnya an, pa jhi pex tokaux tix, pa chix gun yeung mai ka daux pa chix gun yeung pex an, kieh mawh pa chix nab yam mai pa yuh pa khaw ka Siyiex heue. 7 Ka daux pa chix nab yam mai pa yuh pa khaw ka Siyiex, krax pa moh ka puxaik khankix nied ti yuh krax moh krax rhawm heue. 8 Grawh grawng nawh phan ceu in khankix mawh cie pex mai chix haok hwan, kix tak ang kieh pex mawh pui nieh mai pa ang chix plix plix, ka daux krax pa tawng ka Simiang ex Yesux Khrit heue. 9 Viang mawh nan kaw pa ang koe ceu in khankix hoik dug ngai mai chix yaox ngie pa koe dee dex khaing mai hoik piawm grawh grawng pa hoik sigrah phimap pa prim nawh heue. 10 Mawh kheu nan puxaik khankix eue, nie baox nied ti coca, sonsang kieh pa hoik kok mai pa hoik laug pex kaux cong. Grawh grawng nawh phan pex yuh ceu in khankix, pex tak ang lai sideeing caong tix, tix bawg kawx heue. 11 Mawh kheu ka daux pa yuh nin, tak sang blon tawx akhwang ka pex son sang laig ka daux meung leeing ju mai Yesux Khrit Cao Taoh ex heue. 12 Mawh kheu nan aux tak sang rien tokaux tix jheeng jheeng, son sang kieh pex doh keud ka grawh grawng ceu in khankix, viang pex hoik tawng grawng khankix mai kaux cong ka daux pa mawh meh pa hoik koe tau mai pex heue. 13 Yam kawn ot kawn koe aux ka daux nyiex gox man in, aux keud aux ce ceu pa sang kieh aux pex doh keud uik khaw heue. 14 Kheu hoik tawng aux bawg yam pa sang peeik aux ti deuh nyiex gox man in nied ti hoek, awm hoik grux jhi Yesux Khrit ka aux heue. 15 Mawh heue, aux tak nied tix coca sonsang pon pex ti doh keud ka grawng ceu in khankix, khaix ang aux koe heue. 16 Yam kieh ex pex tawng grawng sibrawm mai pa hoek Yesux Khrit, ex hoik hawt lox been pa nieb yuh cuyi ti keud ang mawh, viang mawh nan ex mawh pa hoik yaox min plakngai mai pa ting lhaong Nawh Cao ka ngai tix heue. 17 Mawh kheu hoik pon Nawh Cao pa yungyi mai min plakngai khaing Siyiex pa mawh Keeing Cao, yam lih hoek lox ka Nawh khaing pa ting lhaong mai pa ting min pakngai, pa ah nin, "In mawh Kawn pa moh Aux, pa khaw caw rhawm Aux heue," 18 lox in tokaux ex kawx hoik mhong yam lih hoek khaing raoma, yam ot ex tau mai Nawh Cao ka gawng pa singax singeh heue. 19 Ex hoik koe lox jhai pa hoik yuh nie blon kaux. Pex hoik yuh pa khaw ka pa nghiet pex ka in, awm ka kawk ngu pa jhan riang ka daux dee faik, tom hoek singaix bah riang praix mai simuing griang hoik lih ka daux rhawm pex heue. 20 Kieh tawng in phao ka, dee bleeh lox jhai pa koe ka daux phuk lai sigang khri, ang chix pon ti teei lih nong nong heue. 21 Grawh grawng nawh lox jhai ang sax lih hoek kheu alo kawn pui tix bawg kawx, viang mawh nan Khuan Singax Singeh hoik kieh pui pa singax singeh khankix, krai lox pa kaoh khaing Siyiex heue.

2

1 Viang mawh nan, cao jhai pa ang mawh meh khankix kawx, hoik koe ka sinax pui khankix, awm hoik koe cao gau pa ang mawh meh ka sinax pex. Kix tak briex ti viex lox pa tak kieh laux leeing laig mai viang ka Cao pa hoik liag kix kawx, kix tak thiang ti tik kah mai nied ti viex ceu pa laux leeing piang tokaux kix laung laung heue. 2 Pui tom nie tak sang hawt ti yuh krax pa seeing pa yuh kix mai mawh kheu sipieag kix tak sang ah lox map, lox caox, grawng krax pa mawh meh heue. 3 Ka daux krax pa ghoing kix, kix tak sang teei lox pa nieb nyaw glaw mai yuh pex mawh kraung khrai. Krax pa sang prawng ca ka kix tom di dix tak ang kut tix mai krax laux leeing kix ang laig it heue. 4 Grawh grawng nawh phan Siyiex ang deuh ka kawncau Siyiex khankix yam yuh kix phimap, viang mawh nan hoik teei ti taing kix ka daux mawnarhok mai hoik tawx pong kix ka daux pa faik sonsang priex kix tom singaix prawng ciyang, 5 mai ang deuh ka haktiex di dix, viang mawh nan hoik priex mai taoh ka Noax pa mawh cao sidiex gau pa rahsee mai pui tang kaux aliah kaux yam kieh Nawh Cao rawm naog kheem piang haktiex pui pa ang chix nab yam mai pa yuh pa ang khaw ka Siyiex, 6 kieh veng Sawdom mai veng Gawmawrax deeh tieh ti mawh nyaox mai ciyang yuh laux leeing, sonsang yuh kieh mawh mhai hawt pui ti jawh khankix ka pa tak ot tak koe khaix pa ang chix nab yam mai pa yuh pa ang khaw ka Siyiex, 7 hoik taoh Lotax pa rahsee, yam kha nawh rhawm kheu pa seeing pa yuh pui caox khankix, 8 Mawh kheu pui rahsee an, ot sinax kix mai kheu yaox kheu mhong grawng pa yuh kix pa ang khaw mai beenli, tom chu ka rhawm pa rahsee nawh tix ngaix hoik tix ngaix. 9 Siyiex tawng ti chix taoh pui pa chix nab yam mai pa yuh pa khaw ka Siyiex khankix, khaing krax nyaw glaw mai chix priex pui pa ang rahsee khankix greem krax prawng ca, tom hoek ngaix pa prawng ciyang, 10 Viang mawh nan sang nie lheu ah ka kix pa hawt ti hu khaix alo nex nham, ka daux pa mie pa seeing mai pa ang chix nab yam ka ceu pa giex kaing heue. Kix ting rhawm mai nieb hawt alo tokaux tix mai ang ring ang siyaung ti ah lox pa ang cee ang cak, ka pa ting min pakngai khankix, 11 viang kawncau Siyiex khankix, lheu ting riang mai sibrawm khaing kix kawx, ang viex lox prawng pa ang cee cak ti deuh phimap ka kix plak sivoe Siyiex heue. 12 Viang mawh nan pui in khankix awm totiag pa ang koe ceu pa chix keud, pa hoik phan hoik yuh, son sang teei tiyieh laux, pa nieb ah lox pa ang cee ang cak ka grawh grawng pa ang kix tawng, ka daux ceu pa yieh kix laux an, tak sang yieh kix laux tete, 13 kham geu pa ang khaw, son ngawh riang pa hoik yuh pa ang khaw heue. Kix mawh pui pa sawn ceu pa chax nie luan yuh yam ponngaix, mawh pa gaux rhawm. Kix mawh pa preeh pa pliag, pa gaux rhawm ka daux pie kheem kix, yam sawm yam ih kix pawie tau mai pex. 14 Kix koe ngai pa naog ceu pa lud vao, pa ang pon yut phimap. Kix nyaw glaw ka rhawm pa ang kaux cong khankix. Rhawm kix hoik gaux ka daux krax pa ghoing. Kix mawh kawn praix pa lawg pa jhax. 15 Kix hoik prah grham krax pa rahsee. Kix hoik lud krax mai hawt hu krax Balam kawn simex Bawsaw, pa moh ngawh riang, son pa yuh ceu pa ang khaw, 16 viang mawh nan hoik ah ka nawh kheu phimap tokaux tix. La pa aw hoik sikah ka lox kawn pui ka nawh mai ne ka ceu pa yhot cao jhai an heue. 17 Pui an khankix awm rawm keut pa ang koe rawm mai awm simawg pa phlu bhaung hu heue. Hoik priex ti deuh pa faik pa lung son kix heue. 18 Mawh kheu ah kix lox ting mu, pa giex going mai teei ceu pa simie alo nex nham mai ceu pa chax nie luan yuh mai nyaw glaw ka pui pa dex sang luan khaing kix pa yuh pa ang khaw ang jiet heue. 19 Kix nieb tawx lox mukheu ti sang tawx pa ploi pa luan ka kix, yam uik mawh tokaux kix siliex ka pa cux sium heue. Grawh grawng nawh ceu pa yuh pex ka pui mawx ang ah, pui an deeh mawh siliex ka an heue. 20 Khaix hoik luan kix khaing ceu pa seeing haktiex, kheu pa tawng ka Simiang mai Cao Taoh Yesux Khrit mai deeh baox krix vung vhien mai kieh pex ka kix ka daux ceu an, pa hoik mawh ka kix bawg khaix nie lheu nu khaing phao ka heue. 21 Phan kix ang sax tawng krax pa rahsee lheu mhawm khaing pa hoik tawng ka krax an mai deeh tieh khaing lox tawm jhawm krai pa singax singeh pa hoik tawx ka kix heue. 22 Hoik mawh ka kix awm lox tiag pa mawh meh pa ah nin, "Sox baox deeh hoek ka pa hoik hao tix mai lig miex pa hoik heem hoik deeh ka pa lulieh tix daux glaox heue."

3

1 Pui pa moh aux khankix eue, in mawh lai pa tiiem aux ra pheen tix pheen ka pex mai ka daux khawm ra pheen aux hoik so ti kieh rhawm pa singax pex doh keud heue. 2 Kheu sang doh keud pex ka gum lox pa hoik grux krai cao jhai pa singax singeh khankix mai ka lox tawm jhawm krai Cao Taoh, pa hoik tawx kawncau pa ting pex heue. 3 Kieh tawng in phao ka, ka daux bawg yam singaix pa sidah khankix, pui pa map pa ang cee ang cak khankix, tak hoek mai viex pa map pa ang cee cak mai hawt hu ka alo tokaux tix, 4 ah nin, "Lox mukheu grawng pa sang hoek Nawh koe dee mawx? Grawh grawng nawh jah ka singaix pa tax du khankix pa hoik laig it, kuceu khawmuik ca kawn mawh awm yam jah ti phan ti yuh heue." 5 Kix su ti ang rhawm tawng, grawh grawng raoma hoik koe tom di dix mai haktiex pa hoek ti kieh tan kieh sied mawh khaing rawm mai sigreung rawm, kheu gumlox Siyiex, 6 mai ka gumlox Siyiex pa yuh nan, haktiex pa koe yam an, hoik laux hoik leeing kheu naog mai kheem rawm kah heue. 7 Raoma mai haktiex pa koe yam in kawx hoik deuh son ngu mai hoik priex son singaix pa prawng ciyang mai pa sang yuh laux, kheu gumlox an, ka pui pa ang nab yam mai pa yuh pa ang khaw ka Siyiex khankix heue. 8 Pui pa moh aux khankix eue, paw vi doh piawm ka grawng ceu in, tix ngaix ka Siyiex awm tix rheng num mai tix rheng num, awm ngie tix ngaix heue. 9 Simiang ang nhim ka lox sijax mukheu Nawh, awm pui tix blah keud mawh pa nhim, viang mawh nan Nawh lang gun yeung ka pex mai ang rhawm kieh pui laux leeing tix kaux kawx, viang mawh nan Nawh mie pui khawmuik doh keud ka phimap tix heue. 10 Ngaix Simiang tak sang hoek awm hoek pui briex.Yam an raoma khankix tak sang grai hu tau mai lox pa kied sinum mai tokaux raoma khankix pa mawh khix, singaix mai simuing tak sang ceh sang laux ka pa kied hax mai haktiex mai can pa hoik yuh ka daux nawh tak sang proe ka ngu khawmuik heue. 11 Mawh kheu hoik yaox pex grawng ceu in khawmuik tak sang grai hu, pex khaw ti mawh pui pa yuh ka mawx, ka daux krax twah klaung pa singax singeh mai pa chix nab yam mai pa yuh pa khaw ka Siyiex, 12 jhak mai nied ti mie yam sang hoek singaix Siyiex. Mawh kheu singaix an raoma khankix tak sang gleeing ka ngu mai laux grai mai tokaux raoma khankix pa mawh khix, singaix mai simuing tak sang ceh sang laux ka pa kied hax heue. 13 Viang mawh nan ex krox ti jhak son raoma pa khraox mai haktiex pa khraox, dee sang ot sang koe pa rahsee, awm pa khaw mai lox sijax mukheu pa tawx Nawh heue. 14 Mawh kheu nan, pa moh aux khankix eue, kheu hoik yaox grawng krox pex ti jhak son ceu in khankix, nied ti coca yuh ka mawx sonsang pon pex ti yaox ka daux pa nhim mai pa loig pa ang koe dee ne ka sivoe ngai Nawh Cao heue. 15 Sawn ceu pa lang gun yeung Cao Taoh ex, mawh krax pa taoh, awm puxaik pa moh ex Pawlux kawx, hoik tiiem ti tawx ka pex, awm pa khaw ka pingnya cuyi pa hoik tawx ka nawh, 16 Awm nawh kawx hoik krai grawng ceu in khankix ka daux lai can pa tiiem tix khawmuik. Ka daux lai an khankix lox tix blah nu ti tawng dee bleeh mai pui pa ang chix tawng mai pa ang kaux cong khankix, deeh tieh dee bleeh kix, awm kix kawx deeh tieh bleeh, lox phuk lai sigang khri pa tang khankix, tom kieh mawh krax laux leeing ka tokaux tix heue. 17 Mawh kheu nan, pui pa moh aux khankix eue, kheu hoik grux tawng pex grawh grawng ceu in khankix, rien rhawm tix, son ang pex sang lud hu, tau mai pa yuh pui caox khankix mai rau khaing pa kaux cong pex heue. 18 Viang mawh nan kieh haok hwan ka daux bwanson mai krax tawng yung Cao Taoh ex Yesux Khrit heue. Kieh Nawh koe min pakngai khawm yam in mai leeing ju liak. Amen.